1Zabur Nabi Daud, bak watée gobnyan mantong di padang pasi guron Yehuda. 2Ya Allah, Droeneueh kheueh Allah lôn, ulôn mita dan ulôn rindu that ubak Droeneueh. Lagée tanoh nyang tho kreng nyang glah keuneuk jieb ié, meunan kheueh ulôn nyang glah ubak Droeneueh. 3Bah kheueh ulôn pandang Droeneueh rot Baét Droeneueh, dan lôn ngieng teunaga ngon keuagongan Droeneueh. 4Geunaséh Droeneueh leubeh meuyuém nibak udeb, sababnyan kheueh ulôn pujoe Droeneueh. 5Siumu udeb ulôn meusyukoe ubak Droeneueh; ulôn beuôt jaroe ubak Droeneueh sira lôn meudoá. 6Ulôn pujoe Droeneueh sira lôn seumurak ngon geumbira, sabab Droeneueh neupeupueh jiwa ulôn saban rasa jih lagée lôn pajoh peunajoh nyang lazat. 7Watée ulôn éh nibak teumpat éh; ulôn ingat ubak Droeneueh, si malam beungoh ulôn meu dhike ubak Droeneueh, 8sabab Droeneueh ka neutulông ulôn; dimiyueb sayeub Droeneueh ulôn meuca-e deungon geumbira. 9Ulôn mat Droeneueh nyang lumpah that kong, jaroe Droeneueh neutumpang ulôn. 10Teuma ureuëng-ureuëng nyang keuneuk peumaté lôn ureuëng nyan jitron u lam donya ureuëng maté. 11Awaknyan maté dimideuen prang, dan bangke jih jeuet keupeunajoh beulatang bueh. 12Raja geumbira sabab peutulôngan lé Po teu Allah; ureuëng nyang meubudok deumi Po teu Allah jimeusukaria, teuma babah ureuëng meusulet geusumpai.
Copyright